Diari Oficial de la Generalitat Valenciana


Sumari del DOGV 8241, del 23-02-2018 (2018/1605)

RESOLUCIÓ de 14 de febrer de 2018, de la directora general de Justícia, per la qual es procedeix a la publicació del pacte entre la Conselleria de Justícia, Administració Pública, Reformes Democràtiques i Llibertats Públiques i les organitzacions sindicals sobre relacions laborals i drets sindicals del personal al servei de l'Administració de justícia transferit a la Generalitat.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8241

Data del DOGV
:   23-02-2018

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2018/1605


Data del document
:   14-02-2018

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Resolució

Descriptors 

:   * Conselleria de Justícia, Administració Pública, Reformes Democràtiques i Llibertats Públiques
    * relació laboral
    * personal de l'administració de justícia
    * sindicat
    * agent judicial
    * drets sindicals
    * funcionari
    * sindicat de funcionaris

RESOLUCIÓ de 14 de febrer de 2018, de la directora general de Justícia, per la qual es procedeix a la publicació del pacte entre la Conselleria de Justícia, Administració Pública, Reformes Democràtiques i Llibertats Públiques i les organitzacions sindicals sobre relacions laborals i drets sindicals del personal al servei de l'Administració de justícia transferit a la Generalitat. [2018/1605]  
  
El Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic, reconeix el dret del personal empleat públic a la negociació col·lectiva, representació i participació institucional per a la determinació de les seues condicions de treball.  
El 13 de juliol de 2012, es va aprovar el Reial Decret llei 20/2012, de mesures per a garantir l'estabilitat pressupostària i de foment de la competitivitat, que possibilita l'adopció d'acords, exclusivament en l'àmbit de les meses generals de negociació, que puguen establir-se en matèria de modificació en l'obligació o en el règim d'assistència al treball dels representants sindicals, als efectes que puguen desenrotllar racionalment l'exercici de les seues funcions de representació i negociació o l'adequat desenrotllament dels altres drets sindicals.  
  
Així mateix, la implantació del nou model organitzatiu de l'Oficina Judicial a la Comunitat Valenciana i l'establiment de les relacions de llocs de treball del personal inclòs en la mateixa, exigeix un increment de l'activitat negociadora i informativa que han de realitzar els representants dels treballadors.  
Per això, i considerant la necessitat de conjugar la prestació eficaç dels serveis en l'Administració amb l'exercici dels drets sindicals reconeguts per la normativa vigent, es va aconseguir en l'àmbit de la Mesa General de Negociació II, de personal funcionari i estatutari, l'Acord, de 31 de juliol de 2017, per al desenvolupament racional de la negociació en els àmbits sectorials i altres drets sindicals, que ha sigut ratificat pel Consell en data 1 de setembre de 2017 i publicat al DOGV de 07.09.2017. En aquest acord, es ratifica, quant a les dispenses, l'Acord de la Mesa Sectorial de Justícia sobre relacions sindicals, relacions laborals i drets sindicals del personal de l'Administració de justícia de la Generalitat de 28.12.2016.  
  
En data 13 de febrer de 2018, s'ha procedit a firmar un nou pacte entre la Conselleria de Justícia, Administració Pública, Reformes Democràtiques i Llibertats Públiques i les organitzacions sindicals CSI-CSIF, STAJ, CC.OO, INTERSINDICAL i UGT, presents en la Mesa Sectorial de Justícia de la Comunitat Valenciana, que és d'aplicació al personal dels cossos de metges forenses, gestió processal i administrativa, tramitació processal i administrativa i auxili judicial de l'Administració de justícia a la Comunitat Valenciana.  
Fent ús de les competències atribuïdes en l'article 7 del Decret 87/2017, de 7 de juliol, del Consell, pel qual s'aprova el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques, resolc  
  
Donar publicitat, mitjançant la seua publicació al Diari Oficial de la Generalitat Valenciana, al pacte subscrit entre la Conselleria de Justícia, Administració Pública, Reformes Democràtiques i Llibertats Públiques i les organitzacions sindicals, CSI-CSIF, STAJ, CC.OO, INTERSINDICAL i UGT, presents en la Mesa Sectorial de Justícia de la Comunitat Valenciana, que s'inclou com a annex a aquesta resolució.  
  
València, 14 de febrer de 2018.- La directora general de Justícia: Verónica López Ramón.  
  
  
ANNEX  
  
En l'Acord de legislatura de la mesa general de negociació del personal funcionarial, estatutari i laboral de la Generalitat (MGN I), de 9 de juny de 2016, les parts firmants convenen, entre altres qüestions, en què cal fer els esforços que corresponguen perquè, sense perdre de vista l'actual situació pressupostària i financera de la Generalitat, el personal al servei de la Generalitat puga recuperar poder adquisitiu, condicions de treball i drets minvats, durant aquesta legislatura.  
  
En l'apartat H del dit acord, sota la rúbrica «Acció sindical», s'arreplega que en les meses sectorials i en la resta d'àmbits de negociació, es procedirà a la negociació o revisió, si és el cas, dels pactes d'acció sindical, que podran acordar dispenses d'assistència al treball a més de negociar l'acumulació, distribució i concreció del crèdit horari i dels permisos sindicals. Es tindrà en compte la proporcionalitat entre el nombre de delegades i delegats sindicals i el nombre de treballadores i treballadors del sector, nombre de centres de treball atesos, així com el nombre de juntes de personal i comités d'empresa.  
  
Així mateix, la implantació del nou model organitzatiu de l'Oficina Judicial a la Comunitat Valenciana i l'establiment de les relacions de llocs de treball del personal inclòs en la mateixa, exigix un increment de l'activitat negociadora i informativa que han de realitzar els representants dels treballadors.  
  
1. Determinació de les parts que subscriuen el pacte  
Després del corresponent procés de negociació, el present pacte ha sigut firmat pel secretari autonòmic de Justícia, Administració Pública, Reformes Democràtiques i Llibertats Publiques i les organitzacions sindicals CSI-CSIF, representada per Arturo Losada Such, STAJ representada per Antonio Fidalgo Hidalgo, CC.OO representada per Juan Miguel Llorens Ribas, INTERSINDICAL representada per Josep A. Bomboi i UGT representada per Gonzalo Fernández Martínez, presents en la Mesa Sectorial de Justícia de la Comunitat Valenciana.  
  
2. Àmbit personal  
Aquest pacte és aplicable al personal dels cossos de metges forenses, gestió processal i administrativa, tramitació processal i administrativa i auxili judicial de l'Administració de justícia a la Comunitat Valenciana.  
  
3. Àmbit territorial  
L'àmbit territorial d'aquest pacte és el de la Comunitat Valenciana.  
  
4. Juntes de personal  
Són els òrgans específics de representació dels funcionaris al servei de l'Administració de justícia destinats en la Comunitat Valenciana.  
  
El nombre de membres de les juntes de personal, les seues facultats, drets i garanties, seran els establits en la normativa legalment aplicable en aquesta matèria.  
Entre els drets reconeguts als membres de les juntes de personal, com a representants legals dels funcionaris, figura el de disposar d'un crèdit d'hores mensuals dins la jornada de treball, retribuïdes com a treball efectiu, per a exercir les seues funcions de representació; no obstant això, els membres de la junta de personal d'una mateixa candidatura que així ho manifesten podran cedir els seus crèdits horaris a favor de l'organització sindical de pertinença.  
Per a la tramitació del permís sindical per acumulació d'hores a jornada completa, es detraurà de la bossa un nombre d'hores igual a la mitjana de la jornada laboral en còmput anual establida en la legislació vigent, quedant rellevats del deure de prestar serveis en el seu centre de treball.  
Cas que no aconseguiren el màxim d'hores acumulables, quedaran dispensats de prestar serveis en centre de treball en la mateixa quantia d'hores que conserven o acumulen per a exercir les seues funcions de representació del personal.  
Les acumulacions i cessions de crèdits horaris així com les seues variacions, hauràn de sol·licitar-se a la direcció general competent en matèria de justícia a través de les organitzacions sindicals les quals demanaran les conformitats de cessió, acumulació i/o renúncia dels crèdits horaris dels membres de la junta de personal interessats.  
No seran efectives les acumulacions o variacions de crèdits horaris sol·licitades pels sindicats mentres no existisca resolució favorable de la direcció general competent en matèria de justícia, la qual haurà de resoldre en el termini de 15 dies des de la comunicació de la sol·licitud pels sindicats.  
Les assignacions individuals de crèdits horaris seran efectives des de la notificació a l'interessat i tindran, almenys, una validesa de 6 mesos des de l'última modificació, llevat que hi haja circumstàncies excepcionals degudament justificades que aconsellen la seua modificació anterior i així s'acorde per la direcció general competent en matèria de justícia.  
La utilització de crèdits horaris per part dels representants dels empleats públics que no estiguen dispensats totalment del deure de prestar serveis en el seu centre de treball haurà d'efectuar-se, en tot cas, per unitats senceres d'hores i previ avís al responsable funcional de l'oficina judicial on es trobe destinat.  
Igualment, haurà de sol·licitar el permís procedent, d'acord amb el model de sol·licitud establit en la Instrucció de 12 de maig de 2016, de la direcció general competent en matèria de Justícia sobre vacacions, permisos i llicències o al que, en desplegament de la dita Instrucció, es puga elaborar en adaptació de la legislació específica en matèria de representació del personal.  
  
5. Seccions sindicals i delegats sindicals  
Les seccions sindicals són els instruments específics per al desenvolupament de l'acció sindical atribuïda per la Llei orgànica 11/1985, de 2 d'agost, de llibertat sindical, i es poden constituir d'acord amb el que estableix l'article 8 i següents de l'esmentada llei.  
Les seccions sindicals a què es refereix el paràgraf anterior només poden estar integrades pel personal que es troba inclòs en l'àmbit d'aplicació personal del present pacte.  
El nombre de delegats sindicals i el crèdit horari seran els establits en la normativa legalment aplicable en aquesta matèria.  
En l'àmbit dels centres de treball, els empleats públics al servei de l'Administració de justícia destinats a la Comunitat Valenciana afiliats a un sindicat podran constituir seccions sindicals, d'acord amb els seus propis estatuts i la legislació vigent. Als efectes d'aplicar aquest pacte i en adequació a les activitats i organització específiques dels òrgans judicials, constituirà un únic centre de treball per província la totalitat d'òrgans judicials i la resta d'organismes radicats en cada una de les províncies d'Alacant, Castelló i València  
  
Les seccions sindicals que puguen constituir-se pels treballadors afiliats als sindicats amb presència en els òrgans de representació del personal al servei de l'Administració de justícia destinats a la Comunitat Valenciana, estaran representades, a tots els efectes, per delegats sindicals triats per i entre els seus afiliats en el centre de treball. Els delegats sindicals anomenats que complisquen les condicions establides en el present acord, disposaran de les mateixes garanties que les establides legalment als òrgans de representació.  
  
Les acumulacions i cessions del crèdit horari així com els alliberaments totals, es regiran pel que estableix l'apartat 4.  
Igualment, haurà de sol·licitar el permís procedent, d'acord amb el model de sol·licitud establit en la Instrucció de 16 de maig de 2016, de la direcció general competent en matèria de justícia sobre vacacions, permisos i llicències o al que, en desplegament de la dita Instrucció, es puga elaborar en adaptació de la legislació específica en matèria de representació del personal.  
  
6. Bossa autonòmica d'hores  
Els crèdits horaris que puguen correspondre a membres de juntes de personal i als delegats sindicals que cada una de les organitzacions sindicals firmants d'aquest pacte tenen dret a designar, s'acumularan en una bossa única corresponent a l'àmbit territorial de la Comunitat Valenciana.  
Tots ells podran cedir, parcialment o totalment, el seu crèdit horari a la bossa autonòmica única d'hores.  
Tant els delegats sindicals com els membres de Juntes de personal podran acumular crèdit horari de la bossa autonòmica única d'hores, prèvia petició de l'organització sindical, que podrà distribuir-ho lliurement.  
  
7. Dispenses d'assistència al treball  
El Reial Decret llei 20/2012 reconeix la capacitat de negociació d'acords d'acció sindical en el si de les meses generals de negociació, havent delegat la Mesa General de Negociació II la dita negociació a la Mesa Sectorial de Justícia.  
Amb la finalitat de facilitar i promoure l'activitat negociadora i de participació en les condicions de treball del personal al servei de l'Administració de justícia destinat a la Comunitat Valenciana, s'assignaran 10 dispenses d'assistència al treball entre les organitzacions firmants de l'acord, a raó de 2 dispenses per organització firmant. Aquest apartat va ser ratificat per la MGN II de data 31.07.2017 i aprovat per Acord del Consell de 01.09.2017, apartat quart.  
  
8. Delegats de prevenció  
La designació, competències, facultats, garanties i crèdit horari dels delegats de prevenció se subjectarà al que disposa la Llei 31/1995, de prevenció de riscos laborals, Decret 123/2001, de 10 de juliol, del Govern Valencià, i la resta de legislació aplicable sobre la matèria.  
  
  
9. Dret de reunió  
En el marc de l'actual normativa sobre exercici del dret de reunió, la Conselleria de Justícia, Administració Pública, Reformes Democràtiques i Llibertats Publiques i les organitzacions sindicals firmants entenen que la intensificació de la informació al personal, conseqüència dels processos de negociació a què es refereix el present acord, aconsella realitzar una regulació específica d'aquest dret en l'àmbit de l'Administració de justícia.  
En aquest sentit, les parts acorden que el nombre d'hores anuals a disposar per a la realització d'assemblees pel conjunt de les organitzacions sindicals firmants del present pacte serà el següent:  
- Província de València 26 hores  
- Província d'Alacant 26 hores  
- Província de Castelló 26 hores  
Les organitzacions sindicals firmants acordaran entre si la distribució dels esmentats crèdits horaris per a l'exercici del dret de reunió, havent de comunicar formalment la dita distribució o, si és el cas, les seues modificacions a la direcció general competent en matèria de Justícia, com a requisit previ a la seua utilització.  
Es considerarà que consumeixen hores d'aquest crèdit les reunions o assemblees de caràcter general convocades per les organitzacions sindicals firmants, així com les que dirigisquen exclusivament als seus afiliats.  
Les reunions convocades per una mateixa organització sindical que se celebren en la mateixa província i amb idèntic ordre del dia davant d'un conflicte determinat, es computaran, als efectes de consum del crèdit horari, com si d'una sola assemblea es tractara.  
El dret de reunió podrà exercitar-se en l'àmbit de l'Administració de justícia entre les 07.30 hores i les 09.30 hores i a partir de les 13.30 hores.  
Quan el dret de reunió s'exercisca utilitzant seus o instal·lacions d'edificis judicials, es comunicarà pels convocants previ avís al jutge degà corresponent.  
Quant a procediment, termini i requisits per a l'exercici del dret de reunió, caldrà ajustar-se a allò que s'ha establit amb caràcter general en els articles 42 i 43 de la Llei 9/1987, de 12 de juny.  
  
10. Mitjans materials per a l'exercici de l'acció sindical  
Previ examen de l'actual dotació en matèria de locals i mitjans materials, s'adoptaran les mesures pertinents per a cobrir les necessitats de les organitzacions sindicals en aquells supòsits en què es detecte insuficiència de mitjans per al desenvolupament de l'acció sindical i de representació de personal, sempre que tinguen presència en la Junta de Personal de la respectiva província, de conformitat amb el que estableix l'article 8.2 de la Llei orgànica 11/1985, de 2 d'agost, de llibertat sindical.  
  
  
  
11. Drets econòmics i professionals dels representants sindicals  
  
El personal que exercisca funcions sindicals i representatives tindrà els mateixos drets econòmics que en actiu i no podrà ser discriminat en la seua promoció econòmica o professional en raó, precisament, de l'exercici de la seua representació.  
Els funcionaris amb permís sindical a temps complet, d'acord amb el que disposa el present Acord, tindran dret a la percepció de totes les retribucions que corresponguen al seu lloc de treball, inclosos el complement o indemnitzacions per raó de servei de guàrdia i qualsevol altre que, en concepte de productivitat o en execució de plans o programes concrets els corresponguera percebre de trobar-se exercint treball efectiu en la seua oficina judicial.  
Els funcionaris amb permís sindical a temps complet tindran dret a la percepció de les indemnitzacions per realització de servei de guàrdia, encara que no les realitzen, sempre que es donen les circumstàncies següents:  
Que, per raó de la seua destinació, li corresponguera realitzar el servei de guàrdia. Si el servei de guàrdia no es realitza per la totalitat dels funcionaris de la plantilla de l'òrgan de destinació, la meritació de la indemnització només procedirà quan, segons els torns que s'establisquen, li haguera correspost realitzar-ho per estar inclòs en l'esmentat torn.  
  
12. Acord final  
La direcció general competent en matèria de justícia procedirà a substituir tots els alliberaments sindicals a jornada completa que pogueren produir-se entre els integrants de membres de juntes de personal, seccions sindicals o dispenses d'assistència al treball per mitjà del nomenament legal oportú.  
El present acord entrarà en vigor l'endemà de la seua firma.  
La direcció general competent en matèria de justícia no estarà obligada per acords subscrits en altres àmbits excepte aquells que amb caràcter global es prenguen per a tots els empleats públics dins del seu propi abast.  
El present acord haurà d'entendre's amb caràcter global, podent ser denunciat per les parts que ho subscriuen en cas d'incompliment de qualsevol dels seus punts.  
La denúncia de l'acord per qualsevol de les organitzacions sindicals que subscriuen l'acord, no exclourà la seua aplicació respecte a les restants i a les que, després de la seua firma, s'haguera adherit el mateix. L'Administració podrà denunciar l'acord respecte a les organitzacions sindicals firmants i adherides que hagueren incomplit els seus termes.  
  
La denúncia de l'acord es realitzarà formalment, en escrit motivat que indique la causa d'aquesta, del que hauran de tindre coneixement totes les parts que subscriuen aquest.  
  
València, 13 de febrer de 2018.- El secretari autonòmic de Justícia, Administracions Públiques, Reformes Democràtiques i Llibertats Públiques: Ferran Puchades Vila.  
  
  
Per CSI-CSIF  
Arturo Losada Such  
  
Per STAJ  
Antonio Fidalgo Hidalgo  
  
Per CC.OO  
Juan Miguel Llorens Ribas  
  
Per INTERSINDICAL  
Josep A. Bomboi  
  
Per UGT  
Gonzalo Fernández Martínez